
    AVIZ
asupra propunerii legislative privind unele măsuri pentru  vânzarea acţiunilor societăţilor comerciale către salariaţi 

în cadrul procesului de privatizare
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind unele măsuri pentru  vânzarea acţiunilor societăţilor comerciale către salariaţi în cadrul procesului de privatizare, trimisă cu adresa nr. Pl.X- 948 din 11 decembrie 2006 şi înregistrată sub nr. 31/1489 din  12.12.2006.



Camera Deputaţilor este  Cameră decizională.


Senatul, în calitate de primă Cameră sesizată a respins iniţiativa legislativă în şedinţa din 6 decembrie 2006.

Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din 29 ianuarie 2007.


Membrii comisiei au examinat propunerea legislativă supusă aprobării,  expunerea de motive la propunerea legislativă, avizul favorabil al Consilului Legislativ cu nr. 1021/24.07.2006, precum şi Punctul de vedere al Guvernului, cu nr. 2669 din 30.08.2006 care precizează că nu susţine adoptarea iniţiativei legislative.


În urma dezbaterilor, membrii comisiei, au constatat că, dispoziţiile art. 2 alin. (2) din iniţiativa legislativă sunt contrare prevederilor art. 46 din Constituţia României, republicată, care stabileşte principiul fundamental că „Dreptul la moştenire este garantat”, precum şi principiul general precum că drepturile patrimoniale sunt în circuitul civil, deoarece textul propunerii are în vedere, cu privire la transmiterea dreptului persoanelor îndreptăţite de a achiziţiona acţiuni, stabilirea a două interdicţii: a) interdicţia ca acest drept să fie transmis pentru cauză de moarte şi b) interdicţia ca acest drept să fie transmis „în orice alt mod, nici cu titlu oneros şi nici cu titlu gratuit”.
           Faţă de cele constatate, membrii comisiei au hotărât, cu unanimitate de voturi, avizarea negativă a propunerii legislative.


În raport de conţinutul şi obiectul său, proiectul de lege face parte din categoria legilor ordinare.

